“Dunyo kun sayin emas, soat sayin tahlikali bo'lib bormoqda” — Shavkat Mirziyoev

Shavkat Mirziyoev Qoraqalpog'istonning Beruniy tumanida 24 fevral kuni shamol elektr stantsiyasi qurilishiga tamal toshi qo'yish marosimida nutq so'zladi.
Qayd etilishicha, davlat rahbari tumanda quriladigan quvvati 100 megavatt bo'lgan shamol elektr stantsiyasi qurilishiga tamal toshi qo'yish marosimida ishtirok etmoqda.
“Dunyo kun sayin emas, soat sayin tahlikali bo'lib boryapti. Biz iqtisodiyotimiz, mudofaamizni mustahkam qilib, ishonch bilan jonajon vatanimizning qudratini ko'tarishga harakat qilishimiz kerak”, — deydi Prezident.
Shuningdek, davlat rahbari Qoraqalpog'istonning iqlimi va bu yerning aholi turmush tarzi haqida gapirgan.
“Biz yerlardan unumli foydalana olmayapmiz. Qoraqalpog'iston yeri 2 million xalqni bemalol boqa oladi. Nima qilish kerak? Aql va izlanish bilan, innovatsiya bilan undan foydalanish kerak. Qoraqalpog'istonning havosi ham foyda berishi aniq. Necha yillar davomida bu yer energetika tanqisligini boshdan kechiryapti. Nega biz bunga ko'p e'tibor beryapmiz? Agar biz katta korxonalar qurmoqchi bo'lsak, keladigan investor ham infratuzilmang bormi, gazing, suving, yo'ling, temiryo'ling, aeroporting bormi, deb so'raydi. Korruptsiya bo'lmaydimi, deb savol beradi.
Saudiya Arabistonining ‘ACWA Power’ kompaniyasi 20 ga yaqin yetakchi kompaniyalar o'rtasida o'tgan tanlovda 1 kilovatt/soat elektr energiyasi uchun 2,57 AQSh tsenti tarif taklifi bilan g'olib deb topilgan edi. Buyam adolat, raqobat”, — deydi u.
Ta'kidlanishicha, kompaniya 100 megavatt quvvatli yangi shamol elektr stantsiyasini quradi. Mazkur elektr stantsiya 2 yil ichida, ya'ni 2024 yilda ishga tushiriladi. Elektr stantsiya ishga tushgach, yiliga 350 million kilovatt/soat elektr energiyasi ishlab chiqarib, 120 mingdan ortiq xonadonni elektr energiyasi bilan ta'minlaydi, yiliga 106 million kub/metr tabiiy gaz tejalishiga erishiladi, ushbu hajmdagi tejalgan gaz bilan 35 mingta xonadonni 1 yil davomida tabiiy gaz bilan ta'minlash mumkin.